Matovič, Igor, podpredseda vlády a minister financií SR (2021-12-10):
Prepáčte, pán Beluský, ešte vás chvíľku predbehnem. Ja som chcel tak stručne zareagovať. Pán Tomáš, hovorili ste, že teda v roku 2019 sme prebrali deficit vo výške 1,3 % HDP, ale Rada pre rozpočtovú zodpovednosť, ktorá má na starosti práve posudzovať realitu predložených rozpočtov, konštatovala, že nie sú v nej kryté výdavky za 2,5 mld. eur, čiže za 2,5 %. Čiže predložili ste síce deficit, ktorý papierovo mal mať dlh alebo rozpočet, ktorý mal mať papierovo deficit iba 1,3 %, ale Rada pre rozpočtovú zodpovednosť povedala, že v skutočnosti ten deficit bude o 2,5 bodu vyšší, to znamená 3,8 % HDP. Rovnako ste hovorili, že ste nám odovzdávali dlh verejných financií vo výške 48 %. Len ste zabudli povedať, že medzičasom sa nám stalo, čo sa stalo celému svetu, že tu máme najväčšiu krízu od II. svetovej vojny a že všetkým krajinám na svete výrazným spôsobom narástol dlh. Rovnako ste zabudol povedať, že nárast dlhu zo 48 na 60, necelých 60% je hrubý dlh a že v tom náraste sa skrýva 10 mld. eur, ktoré, ktorými sme sa predzásobili na to, aby sme sa nedostali do situácie, do akej ste nás doviedli vy, že keď sme prevzali vládu, tak sme niekoľko týždňov boli v situácii, že sme reálne nemali dostatok financií na to, aby sme vyplácali dôchodky, a reálne tá, sme boli minimum od toho, aby sme oznámili dôchodcom, že prepáčte, tento mesiac budú dôchodky o dva, o tri týždne neskôr. Do tejto situácie a v takomto stave ste nám odovzdali verejné financie. Potom ste citovali z 15. septembra 2019 mňa samého spred budovy Bonaparte, kde váš predseda si užíval dlhé, dlhé roky od daňového podvodníka Bašternáka byt za, tváril sa tuším, že za 2 200 eur si prenajímal byt, ktorého hodnota nájmu bola plus-mínus okolo 7-tisíc eur, čiže, inak povedané, každý jeden mesiac, myslím, že sedem rokov bral úplatok od daňového podvodníka, ktorého ste dlhé roky kryli, 5-tisíc eur, 5-tisíc krát 12 je 60-tisíc ročne, za sedem rokov mi to teraz tak vychádza, okolo 400-tisíc eur zobral úplatok len od tohto daňového podvodníka cez to, že fiktívne býval za dve tisícky v byte, ktorý mal hodnotu nájom 7-tisíc eur. Byt, podotýkam, s rozlohou približne 500 metrov štvorcových na Napoleonskom vŕšku, najkrajší výhľad na Bratislavu. Gratulujem. Toto ste, pán Tomáš, kryli dlhé roky. Ale toto ste nekryli len pri správaní vášho predsedu, ale aj pri rozkrádaní iných financií – a to ma veľmi mrzí –, a preto ste tak nezodpovedne hospodárili s verejnými financiami. Takže pred týmto symbolom korupcie, pred domom Bonaparte, kde býval váš predseda a kde vaša manželka naspodu si chystala dovtedy, dokedy táto kauza neprepukla, svoju zubnú ambulanciu, tak pred týmto domom, áno, som verejne sľúbil, že nebudeme ľuďom rušiť sociálne istoty, a stojím si za tým, že sme ich nezrušili. Keď vy tu teraz tvrdíte, že sme deťom zobrali bezplatné obedy bez toho, aby ste povedali, že sme... že to bola dvojička opatrení, kde sme povedali, že áno, rušia sa bezplatné obedy, ale zároveň presne tých istých 120 mil. eur dávame rodinám cez vyššie daňové bonusy na deti, tak je to opäť znak toho, že vy si myslíte, že voliči SMER-u, pardon, teraz asi vo vašom prípade voliči HLAS-u, žerú seno, alebo resp. že sú hlúpi, že nevedia, že my sme vlastne rodinám nič nezobrali, lebo sme bezplatné obedy nahradili vyššími daňovými bonusmi. Ale keď vy to úmyselne zamlčíte, hovorím ešte raz, predpokladám, že z vašej strany je to vlastne presvedčenie, že vaši voliči sú hlúpi, že nevedia, že to bolo presne v tej istej výške rodinám kompenzované. Takisto predpokladám, že si myslíte, že vaši voliči sú zrejme hlúpi, keď hovoríte o tom, ako sme ľuďom zrušili sociálne... či 13. dôchodky, ktoré vy ste im dali. Nie. Vy ste im ich 10 rokov sľubovali, figu borovú ste im dali, každý rok ste dávali iba 150 mil. na vianočné dôchodky a my sme dali prvýkrát minulý rok dvojnásobok toho, čo ste vy 10 rokov dávali. Čiže vy ste dávali 150 mil. a my sme dali 300. To, že vy ste v panike tu tri dni pred voľbami si robili kampaň, lebo ste zbadali prieskumy a lepilo vášmu predsedovi, že veľmi rýchlo v base skončí aj s ostatnými jeho prisluhovačmi, a rýchlo ste si chceli kúpiť dôchodcov, že ste im zrazu sľúbili štvornásobok bez toho, aby ste mali peniaze v rozpočte na to, aby ste sa správali zodpovedne voči verejným financiám, bolo len znakom vašej paniky, ale zároveň to bol znak takého toho cynického prístupu, ktorý vy máte v strane v DNA. Vy ste tento istý podvod robili s voličmi pred voľbami v roku 2016, neviem, akú pozíciu ste vtedy pri Ficovi mali, ani ma to v podstate nezaujíma, ale takisto ste oblbovali po Slovensku ľudí a sľubovali ste im, ako odškodníte poškodených v nebankových subjektoch. Stovky tisíc ľudí, si trúfnem povedať, vás kvôli tomu volili, lebo nikto druhý tú ideu nepodporoval. Prišli voľby a ste sa na nich doslova, nepatrí sa to, ale nikto ma, dúfam, nepočúva, vysrali. (Prerušenie vystúpenia predsedajúcim.)